Opruiming duur voort ná dieselstortingDiesel het in massas in die rivier ingevloei. (Foto: Verskaf) Pogings om die reusehoeveelhede diesel op te ruim wat verlede week uit ŉ Transnet-pypleiding in die Vrystaat gelek en toe in ŉ nabygeleë rivier ingevloei het, is steeds aan die gang. Dié proses sal vir minstens nog ŉ week voortduur voordat daar met rehabilitasie in die gebied begin kan word. Die storting volg nadat diewe met die pypleiding naby Harrismith gepeuter en ŉ lekkasie veroorsaak het. Terwyl duisende liters diesel uit die pypleiding gestort het, het van die brandstof ook in die Meulrivier naby Verkykerskop ingevloei. Die rivier vloei na die Vaaldam wat Gauteng van drinkwater voorsien. Saret Knoetze, woordvoerder van Transnet-pypleidings, het aan Maroela Media bevestig dat spanne nog aan’t werk is om die diesel onder meer uit die rivier te probeer verwyder. Noodreaksiespanne het reeds verlede week absorberende versperrings langs die rivier en stroomaf gepak om enige oortollige brandstof op te neem. Dit verhoed dat die diesel verder stroomaf vloei. Opruiming duur voort. (Foto: Verskaf) Tammy Breedt, ŉ VF Plus-LP en die party se woordvoerder oor omgewingsake, sê die vinnige optrede van verskeie rolspelers het gehelp om die skade weens die brandstofstorting te beperk. “Dit gaan wel ŉ tydjie neem om al die diesel op te ruim, aangesien die grond rondom die lekkasie nou versadig is van die diesel en dus steeds in die rivier insyfer,” sê sy. ŉ Verslag sal ná afloop van die opruimingsproses saamgestel word sodat ŉ rehabilitasieplan in werking gestel kan word. Transnet het mense gevra om enige pogings om brandstof uit sy pypleidings te steel so gou moontlik aan te meld. Daar is egter groot kommer oor die uitwerking wat die storting op die omgewing kan hê. “Daar is nog geen bykomende lekkasies geïdentifiseer nie, maar die spanne werk daaraan om die diesel op te ruim wat steeds in riviere insyfer,” sê Breedt. Volgens Knoetze sal omvattende watergehaltetoetse nou gedoen word. “Monsters sal deurlopend geneem word om die teenwoordigheid van brandstof in die water te monitor. Die absorberende versperrings sal ook eers verwyder word wanneer gunstige toetse terugkom.” Brandstof het uit die pypleiding gelek. (Foto: Verskaf)